Бахъсэн ГЭС-р илъэс 80 ирокъу
Бахъсэн гидроэлектростанцыр илъэс 80 зэрырикъур гукъинэжу ягъэлъэпIэнущ.
Абы хуагъэхьэзыра Iуэхугъуэхэм хыхьэу, фокIа- дэм и 19-21-хэм Зеикъуэ, ХьэтIохъущыкъуей къуажэ еджапIэхэм, кадет школ-интернатым 2003-2004 гъэхэм къалъхуа ныбжьыщIэхэр футболымкIэ зэпрагъэуэнущ. Бжьыпэр зыубыд командэхэм щIыхь тхылъхэр, кубокхэр иратынущ, сом мин 300 и уасэ спорт хьэпшыпхэр тыгъэ хуащIынущ.
ФокIадэм и 23-м ГЭС-м и псэуалъэхэр кърагъэплъыхьынущ, Iэмэпсымэ нэхъыщхьэхэм я лэжьэкIэм кIэлъагъэплъынущ.
ГуфIэгъуэр щызэхашэну махуэм «Бахъсэн ГЭС-р илъэс 80 ирокъу» сурэт гъэлъэгъуэныгъэ хьэщIэхэм папщIэ къызэрагъэпэщынущ.
Зэхыхьэ гуапэм хэтынущ КъБР-м и Парламентым, Правительствэм, «РусГидро» ПАО-м и Къэбэрдей-Балъкъэр IуэхущIапIэм, энергетикэ компаниехэм я къудамэхэм я унафэщIхэр, муниципальнэ щIыналъэхэм я Iэтащхьэхэр, электроэнергетикэм и ветеранхэр.
Чылар Аринэ.
